રાજકોટની પશ્ચિમ દિશાએ વિકાસની વધુ એક દિશા ખુલવા તરફ જઇ રહી છે. હાલ ઘંટેશ્વરથી કાલાવડ રોડ અને ત્યાંથી ગોંડલ રોડ સુધીના રિંગરોડ-૨નું કામ પુર્ણતાના આરે છે. એ સાથે જ જામનગર રોડ પરના ન્યારાથી શરૂ કરીને નીકળતા રિંગરોડ-3નું કામ પણ દીવાળી પછી તુરંત હાથ પર લઇ લેવાશે. સૌપ્રથમ તો જમીન સંપાદનની પ્રક્રિયા કરવામાં આવશે તેવી સત્તાવાર જાહેરાત રૂડાના ચેરમેન અને મ્યુનિ. કમિશનર બંછાનીધિ પાનીએ કરી છે. રૂડા(રાજકોટ અર્બન ડેવલપમેન્ટ ઓથોરિટી)એ ૨૦3૧ને ધ્યાનમાં રાખીને વિકાસની એક બ્લ્યુ પ્રિન્ટ તૈયાર કરી છે. તેમા રિંગરોડ-3નો ઇરાદો પણ વ્યક્ત કરાયેલો છે. રિંગરોડ-3 ક્યાંથી ક્યા નીકળશે તેનો સુચિત નકશો પણ તૈયાર કરી નાંખ્યો છે.